Медицинэ лэжьакIуэ нэхъыфIыр къыхах
УФ-м Узыншагъэр хъумэнымкIэ и министерствэм ирегъэкIуэкI «Курыт щIэныгъэ зиIэ медицинэ, фармацевт лэжьакIуэ нэхъыфI» зэпеуэр. Ар гуэшауэ щытынущ «Фельдшер нэхъыфI», «Акушер нэхъыфI», «Медсестра нэхъыфI», «Участковэ медсестра нэхъыфI», «Медсестра нэхъыжь нэхъыфI», «Лаборант нэхъыфI», «Фармацевт нэхъыфI», «IэщIагъэм зэрыхуэпэжым папщIэ» унэтIыныгъэхэмкIэ.
Зэпеуэр Iыхьищу екIуэкIынущ. Абы хэт хъунущ къэрал IэнатIэм пэрытхэм я мызакъуэу, уней медицинэ IуэхущIапIэхэм я лIыкIуэхэри. Япэ Iыхьэм медицинэ, фармацевт IуэхущIапIэхэм я лэжьакIуэ нэхъыфIхэр къыхахынурэ, етIуанэм — республикэ зэпеуэм — ягъэкIуэнущ. КъБР-м Узыншагъэр хъумэнымкIэ и министерствэм и къэпщытакIуэ гупым нэхъыфIхэр щагъэбелджылынущ. Абы къыхахахэм ещанэ Iыхьэм — урысейпсо зэхьэзэхуэм — я зэфIэкI щагъэлъэгъуэнущ.
Зэхьэзэхуэр зэрекIуэкIынум и хабзэхэм щыгъуазэ зыщыхуэфщIыфынущ КъБР-м Узыншагъэр хъумэнымкIэ и министерствэм и сайтым: minzdravkbr.ru («Объявления» Iыхьэм). Апхуэдэу фыщыщIэупщIэ хъунущ 42-41-17 телефонымкIэ.
Тхьэхущынэ Ланэ.
